OPOMNIK: **11. seja Sveta NVO, 9. julij 2024, ob 14. uri**

|  |
| --- |
| **Prisotnosti** |

Člani Sveta NVO:

* Barbara Kvac
* Taj Zavodnik
* Senka Šifkovič
* Maja Simoneti

Ministrstvo za okolje, podnebje in energijo: minister Bojan Kumer, državni sekretar Uroš Vajgl, Tina Hočevar, KM, Tomislav Tkalec, Sektor za OVE.

Ministrstvo za naravne vire in prostor: Marko Grgurič, KM.

|  |
| --- |
| **Vsebina po točkah dnevnega reda** |

Potrjen dnevni red z dodatno točko »Delovanje Sveta NVO«.

Dnevni red:

1. Energetske skupnosti
2. Financiranje NVO
3. Delovanje Sveta NVO
4. Razno

|  |
| --- |
| **K 1. točki: Energetske skupnosti**  |

Na 9. seji Sveta NVO so člani predlagali v razpravo energetske skupnosti. Kot izhodišče za razpravo so pripravili vprašanja za ministrstvo – glej Prilogo 1.

MOPE je pojasnil, da način vključevanja javnosti v pripravo omogočitvenega načrta za energetske skupnosti še ni dokončno definiran, se pa načrtuje vključevanje javnosti ter v praksi vsaj eno delavnico. Zaveda se tudi, da obstaja velika potreba po izobraževanju različnih deležnikov (občine, upravljalci itd). Na splošno je o energetskih skupnosti še precej malo znanja, predvsem pa izkušenj, zato je potrebno primerno izpostaviti tudi vse dobre prakse.

V kratkem bo zaživela energetska zadruga Zeleni Hrastnik in ob tej priliki Svet NVO predlaga sklic sestanka z ministrstvom predvsem, da se prenesejo informacije o pridobljenih izkušnjah vzpostavljanja skupnosti.

MOPE v nadaljevanju pojasni, da so določene sheme sofinanciranja za skupnosti OVE že vzpostavljene, kjer so na voljo višje subvencije za skupnostne OVE projekte, določene nove sheme za OVE se trenutno vzpostavljajo, določiti je potrebno še morebitne dodatne pogoje za odpravo zaznanih anomalij.

Na SŽ je MOPE naslovilo tudi pobudo, da namenijo OVE skupnost revnim gospodinjstvom, tistim, ki so dobili zavrnjeno individualno vlogo za priklop ter večstanovanjskim stavbam.

Glede definicije energetske skupnosti je MOPE zainteresiran za predloge kako izboljšati definicijo in odpraviti morebitne ovire, kar bi bilo možno implementirati s posodobitvijo ZSROVE, ki bo v javni obravnavi skupaj z ZUNPEOVE predvidoma v jeseni. Člani Sveta NVO so povabljeni, da pripravijo konkretne predloge definicije oz. rešitev za naslavljanje ovir.

Člani Sveta NVO so kot problematično izpostavili nepredvidljivo financiranje energetskih skupnosti, ob pojavi večjih naprav se bodo pojavila tudi vprašanja kako financirati začetne stroške. MOPE odgovarja, da pospešeno uvajajo nove možnosti za sofinanciranje skupnosti OVE, predvideno je tudi, da bo nova podporna shema za OVE nastavljena dolgoročneje ter da bo na ta način uveljavljeno bolj stabilno okolje za razvoj novih projektov. Vprašanje financiranja začetnih stroškov zaenkrat ostaja odprto, zaznana je potreba pri projektih »od spodaj navzgor«.

Obravnavana je bila morebitna vzpostavitev registracije skupnosti OVE, kar bi bilo koristno za pregled nad sektorjem. Na MOPE razmislijo, na kakšen način bi bila možna realizacija tega.

Glede obveščanja – regulatorni peskovniki bodo objavljeni na portalu Energetika. Informacije glede subvencij za OVE so objavljene tudi na portalu Energetika, subvencije, ki jih ima čez Borzen, pa tudi na strani Borzena. Informacije o subvencijah OVE so na voljo tudi na spletni strani kontaktne točke OVE.

Trenutno MOPE deluje v duhu dajanja priporočil investitorjem, da aktivno pristopijo k skupnostim ter poiščejo načine za vključevanje lokalnega prebivalstva v sam proces in projekt ter s tem ustvarijo dialog, gradijo zaupanje. Vzpostaviti je potrebno komunikacijsko strategijo, moderiranje, mediacijo, če potrebno, itd. Teh pristopov se je potrebno še naučiti s strani večine akterjev, potrebno jih je postopno trasirati.

Glede neodzivnosti elektrodistributerjev MOPE težavo naslavlja na dnevni ravni.

MOPE se zaveda, da pri izdaji soglasij in priključitev prihaja do zamud v obeh fazah, ki pa bi se morali, vsaj za soglasja za priključitev, izravnati v avgustu. V kolikor bodo člani Sveta NVO zaznali drugače, to sporočijo.

Člani predlagajo, da bi MOPE investitorjem komuniciral možnosti za izvajanje skupnostnih OVE projektov, da bi se spodbujale predvsem zadružne energetske skupnosti, ki so bolj demokratične oz. dopuščajo več nadzora s strani skupnosti. Pri tem dodajajo, da so vsi trije primeri dobrih praks iz Nizozemske primeri zadružnih energetskih skupnosti.

|  |
| --- |
| **K 2. točki: Financiranje NVO** |

A) Komentar na javni razpis za NVO23 – vsebinsko področje podnebne spremembe:

Predmet javnega razpisa, ki je bil odprt konec leta oz začetek leta, je sofinanciranje projektov nevladnih organizacij na **področju podnebnih sprememb.**

Višina sredstev za razpisano vsebino po predmetnem javnem razpisu je skupaj 970.000 EUR iz sredstev Sklada za podnebne spremembe.

Prispelo je 42 vlog. Strokovna komisija je potrdila financiranje 14 vlog; od tega 9 za manjše projekte (predvideno trajanje 12 mesecev in sofinanciranje od 10.000 do 20.000 EUR) ter 5 za večje projekte (predvideno trajanje 24 mesecev in sofinanciranje do 200.000 EUR). Ostale vloge so bile nepravilno poslane, formalno nepopolne, niso dosegale dovolj visoko število točk ali pa je prišlo do porabe vseh razpisanih sredstev.

Svet NVO poroča, da je pri razpisu prišlo do dvomesečne zamude pri končni odločitvi financiranja ter predlaga, da se nadzornemu svetu Eko sklada v razmislek predlaga premislek glede rokov odločanja oz. pozove k upoštevanju predvidenih rokov.

B) Informacije glede javnega razpisa za NVO24 – vsebinsko področje varstvo okolja.

Dve razpisani vsebinski področji:

* krožno gospodarstvo (ponovna uporaba, popravila);
* ohranjanje kakovosti zunanjega zraka (predvsem na področju ogrevanja stavb ter prometa).

Višina sredstev za razpisano vsebino po predmetnem javnem razpisu je skupaj 230.000 EUR, ki se zagotavljajo iz integralnega proračuna Republike Slovenije.

Glede objave JR – čim prej (*OP: predvidena objava je bila v juniju, vendar MOPE in Eko sklad še usklajujeta pogodbo za koriščenje proračunskih sredstev*). Prijavljeni projekti lahko pri ocenjevanju dobijo dodatnih 5 točk v kolikor so vključeni tudi mladi (kot ciljna javnost, prostovoljci ali zaposleni).

Predvidena časovnica za naprej:

Jeseni 2024 – razpis za podnebne programe vsebinskih mrež (nato čez 4 leta).

Jeseni 2025 – razpis za podnebne in okoljske projekte (nato na vsake 2 leti). Predlog Sveta NVO je, da se v tem razpisu pridruži še MNVP del.

V letošnjem letu bo MNVP objavil JR za projekte NVO, predvidoma v jeseni oz. do konca leta. V tem primeru Svet NVO predlaga, da se JR naredi skupaj z razpisom za mesec prostora.

|  |
| --- |
| **K 3. točki: Delovanje Sveta NVO**  |

A) Razprava glede članstva v Svetu NVO – mag. Tina Mikuš je obvestila o izstopu iz Sveta NVO. CNVOS je nov postopek izbora nadomestnega člana/ice že izpeljal vendar prijav ni bilo. Zato predlaga, da se postopek ponovi v septembru, s čimer se Svet NVO strinja.

B) Razprava o predlogu MOPE za razširitve Sveta NVO z namenom sodelovanja NVO v procesu priprave projekta JEK2 – MOPE predlaga periodično sestajanje Sveta NVO izključno z namenom nadzora/spremljanja projekta JEK2. Na sestankih bi vodja MDS predstavil aktualno stanje projekta JEK2. Potreben nato tudi razmislek o razširjenem članstvu, postopkih izbire itd.

Svet NVO ocenjuje, da predlog ni primeren, saj bi lahko prišlo do nepopolnosti poročanja ter predlaga vključitev NVO v MDS, saj bi le tako lahko najbolje dvignili stopnjo transparentnosti in zaupanja.

Minister napove predvidoma dva javna posveta v jesenskem času, namen je zbrati čim več informacij pred začetkom referendumske kampanje.

Sklep k točki 3.B: Svet NVO je opravil razpravo o podanem predlogu razširitve delovanja Sveta NVO ter predlog zavrnil. Svet NVO predlaga vključitev predstavnika/ce NVO v medresorsko delovno skupino pod vodstvom državnega sekretarja za nacionalni jedrski program.

Svet NVO dodatno predlaga, da se vprašanju transparentnosti, civilnemu nadzoru, vključevanju javnosti in podobno nameni nekaj časa za razpravo na jesenskih posvetih.

|  |
| --- |
| **K 4. točki: Razno** |

Razprava glede prisotnosti na sejah Sveta NVO – člani opomnili na dogovor ob začetku delovanja Sveta, da se člani udeležujejo sej glede na predvidene vsebinske razprave.

Pisno vprašanje člana Aljoše Petek (PIC – Pravni center za varstvo človekovih pravic in okolja):

*''Zanima me, v imenu PIC, Focus, Umanotere in Greenpeace Slovenija, če je MOPE že pričelo s pripravo 100% OVE scenarija oz. javnim naročilom za pripravo le tega. Zanima nas, če bodo okvirne informacije o scenariju na voljo pred referendumsko kampanjo o JEK2. Ob tem nas zanima, če so v poteku priprave makroekonomske, finančne, potresne, okoljske študije in analize ravnanja z jedrskimi odpadki potencialnega JEK2. Pričakujemo, da bodo državljanke in državljani na referendumu imeli dejansko možnost odločanja.''*

Na skupni seji Podnebnega sveta, Sveta NVO in Mladih za podnebno pravičnost so predstavniki prejeli informacijo, da je MOPE zaprosil Eles (dopis 12. junija), da za ministrstvo pripravi analizo 100% OVE scenarija v elektroenergetskem sektorju za Slovenijo za leto 2050.

Predlog Sveta NVO: država naj pripravi tudi alternativni scenarij JEK2, ki zasleduje 100% OVE scenarij.

Naslednja seja Sveta NVO: bo sklical MNVP konec avgusta. Teme se uskladijo naknadno.

*Zapisala: Tina Hočevar, kontaktna oseba za sodelovanje z NVO, MOPE*

Priloge:

* Priloga 1: Vprašanja o energetskih skupnostih

**PRILOGA 1: Vprašanja o energetskih skupnostih**

* Slovenija zamuja s pripravo omogočitvenega načrta za energetske skupnosti. Iz osnutka posodobljenega NEPN izhaja, da bo ta pripravljen v letošnjem letu. Kakšno je stanje v zvezi s pripravo načrta in kako, če sploh, bo omogočeno sodelovanje zainteresirane javnosti? Vključevanje različnih deležnikov lahko izboljša kakovost analize ovir in priložnosti ter samega omogočitvenega načrta.
* Pri prenosu evropskih direktiv (RED, IEMD) v našo zakonodajo smo ubrali kopiraj-in-prilepi pristop. Zaradi tega je veliko zadev še vedno nedorečenih. Več: <https://www.rescoop.eu/policy/transposition-tracker>.
* Razlike v definicijah energetske skupnosti državljanov in skupnosti OVE so v tem, da je definicija skupnosti OVE bolj ozka kot definicija energetske skupnosti državljanov (razen pri dejanskem nadzoru). Smiselno bi bilo na regulativni ravni povezati energetske skupnosti državljanov in skupnosti OVE tako, da postanejo skupnosti OVE en tip energetskih skupnosti državljanov. S takšno ureditvijo bi naslovili tudi potencialne težave občin, ki se odločijo za vstop v energetske zadruge na podlagi Zakona o oskrbi z električno energijo, v praksi pa sooblikujejo skupnosti OVE, z Računskim sodiščem.
* Financiranje za energetske skupnosti je nepredvidljivo. Sheme podpor bi bilo treba urediti na način, da bo sredstev zadosti in da bo financiranje v naprej predvidljivo (npr. višina podpore, čas objave razpisov za naložbeno pomoč). Z Uredbo o pomoči za pospeševanje uvajanja energije iz obnovljivih virov, shranjevanja in toplote iz obnovljivih virov je bilo tudi onemogočeno hkratno koriščenje nepovratnih sredstev za sončne elektrarne (Borzen) in subvencionirane obrestne mere za kredite Eko sklada... V skladu z 22 (4)(g) členom RED II direktive naj bi se pripravila orodja, ki bodo skupnostim zagotovila dostop do financiranja (npr. poroštvo za kredite energetskih skupnosti; revolving fund za financiranje pripravljalnih del (študije izvedljivosti, dovoljenja, pravne zadeve)). Kaj v zvezi s tem razmišlja ministrstvo?
* V praksi se pogosto srečujemo z neodzivnostjo elektro dostributerjev ali vsaj zelo počasnim odzivanjem. To upočasnjuje izvajanje projektov. Ali lahko vlada/ministrstvo kaj stori?
* Od vseh dobaviteljev električne energije jih samo 6 omogoča samooskrbo. Za samooskrbo po novi uredbi še vedno ni jasno, kakšne pogoje bodo dobavitelji nudili (in če bodo sploh vsi samooskrbo še omogočali). Tudi to je ovira za nove projekte energetskih skupnosti...